text: Danish Crown truede tillidsfolk med massefyringer
  22 juni 2014 kl. 05.35
  Danish Crown truede tillidsfolkene på slagterierne i blandt andet Horsens og Blans med massefyringer og lukninger, hvis de ikke tvang deres kollegaer ned i løn. Det skete tilbage i januar.
  Søndag indrømmer slagteriledelsen overfor dagbladet Politiken, at de ikke handlede hensigtsmæssigt, da de ville tvinge tillidsfolkene på fem slagterier til at skrive under på en lønnedgang på 10 procent.
  Kommunikationsdirektør i Danish Crown, Anne Willemoes, har tidligere afvist at tillidsfolkene er blevet presset. I dag erkender hun, at sagen kunne være håndteret langt mere intelligent.
  For to dage siden kunne TV SYD berette, at Danish Crowns slagteri i Skærbæk var kommet tæt på en aftale, der redder slagteriet fra fyringer mod at medarbejderne går ned i løn.
  Her ville tillidsmanden dog ikke endnu sige, hvor meget medarbejderne er gået med til at gå ned i løn.
  Læs artiklen på Politiken.dk her
  